CELEX: 32009D1217(01)
Language: bg
Date: 2009-12-02 00:00:00
Title: Решение на председателя на Европейската комисия от 2 декември 2009 година относно подписването на регламенти, директиви и решения на Комисията в случаите, когато те не посочват своите адресати (С(2009) 9848)

17.12.2009   
            
            
               BG
            
            
               Официален вестник на Европейския съюз
            
            
               L 332/78
            
         
      РЕШЕНИЕ НА ПРЕДСЕДАТЕЛЯ НА ЕВРОПЕЙСКАТА КОМИСИЯ
   
   от 2 декември 2009 година
   относно подписването на регламенти, директиви и решения на Комисията в случаите, когато те не посочват своите адресати
   (С(2009) 9848)
   ПРЕДСЕДАТЕЛЯТ НА ЕВРОПЕЙСКАТА КОМИСИЯ,
   като взе предвид Договора за Европейския съюз,
   като взе предвид Договора за функционирането на Европейския съюз, и по-специално член 297, параграф 2 от него,
   като взе предвид Договора за създаване на Европейската общност за атомна енергия,
   ПРИЕ НАСТОЯЩОТО РЕШЕНИЕ:
   Член 1
   Регламентите, директивите и решенията на Комисията, които не посочват своите адресати, приети с устната процедура по член 8 от Процедурния правилник на Комисията, се подписват от председателя посредством резюме по време на заседанието на Комисията, на което те са приети. Това резюме се подписва от председателя или члена на Комисията, който го замества, по реда на старшинство, установен от председателя.
   Регламентите, директивите и решенията на Комисията, които не посочват своите адресати, приети с писмената процедура по член 12 от Процедурния правилник на Комисията, се изброяват в паметна записка. Паметните записки се споменават и се прилагат към резюмето, изготвено за заседанието на Комисията в съответствие с член 17, параграф 1 от Процедурния правилник, което се подписва от председателя по време на заседанието. Председателят обаче делегира на главния секретар правото да подписва тези документи в спешни ситуации, когато тяхното публикуване и влизане в сила не могат да чакат до следващото заседание на Комисията.
   Подписването на регламентите, директивите и решенията на Комисията, които не посочват своите адресати, приети с процедурата на оправомощаване по член 13 от Процедурния правилник, се делегира на членовете на Комисията, на които са предоставени правомощия за приемане на актове.
   Подписването на регламентите, директивите и решенията на Комисията, които не посочват своите адресати, приети с процедурата на делегиране или пределегиране по членове 13, 14 и 15 от Процедурния правилник, се делегира на упълномощените лица, на които са предоставени правомощия за приемане на актове.
   Член 2
   Настоящото решение се прилага от 1 декември 2009 г.
   
      Съставено в Брюксел на 2 декември 2009 година.
      
         
            Председател
         
         José Manuel BARROSO